Akciju sabiedrība "Latvijas valsts meži" izsludina konkursu uz akciju sabiedrības "Latvijas valsts meži" četru valdes locekļu amatiem. Konkursa izsludināšanas iemesls – akciju sabiedrībai "Latvijas valsts meži" 2023. gada 2. maijā apstiprināta pagaidu valde.

Pamatojoties uz Publiskas personas kapitāla daļu un kapitālsabiedrību pārvaldības likumu un saskaņā ar Ministru kabineta 2020. gada 7. janvāra noteikumu Nr. 20 "Valdes un padomes locekļu nominēšanas kārtība kapitālsabiedrībās, kurās kapitāla daļas pieder valstij vai atvasinātai publiskai personai", lai nodrošinātu kandidātu atlases procesu akciju sabiedrības "Latvijas valsts meži" četru valdes locekļu amatiem, akciju sabiedrības "Latvijas valsts meži" padome izveidojusi nominācijas komisiju 8 (astoņu) cilvēku sastāvā:

* Mārtiņš Līdums – komisijas vadītājs ar balsstiesībām, akciju sabiedrības “Latvijas valsts meži” padomes priekšsēdētājas vietnieks
* Zane Driņķe – komisijas locekle ar balsstiesībām, akciju sabiedrības “Latvijas valsts meži” padomes priekšsēdētāja
* Pēteris Vilks – komisijas loceklis ar balsstiesībām, Valsts kancelejas direktora vietnieks valsts attīstības jautājumos, Pārresoru koordinācijas departamenta vadītājs
* Edvīns Balševics – komisijas loceklis ar balsstiesībām, Vides aizsardzības un reģionālās attīstības ministrijas valsts sekretārs
* Andris Bite – komisijas loceklis ar balsstiesībām, biedrības “Latvijas Darba devēju konfederācija” prezidents
* Indulis Kovisārs – komisijas loceklis ar balsstiesībām, biedrības “Latvijas Kokrūpniecības federācija” prezidents
* Jānis Endziņš – komisijas loceklis ar balsstiesībām, biedrības "Latvijas Tirdzniecības un rūpniecības kamera" valdes priekšsēdētājs
* Raivis Kronbergs - novērotājs ar padomdevēja tiesībām bez balsstiesībām, Zemkopības ministrijas valsts sekretārs.

Kandidātu padziļinātās vadības kompetenču novērtēšanai piesaistīta personāla atlases kompānija, kas sadarbosies ar nominācijas komisiju kandidātu atlasē un vērtēšanā. Nominācijas komisijas uzdevums ir izvērtēt kandidātus, pieņemt lēmumu par kandidātiem, kas izvirzāmi akciju sabiedrības “Latvijas valsts meži” četru valdes locekļu amatiem un iesniegt tos akciju sabiedrības “Latvijas valsts meži” padomei. Pēc konkursa noslēguma notiks izvirzīto kandidātu speciālās atļaujas pieejas valsts noslēpumam saņemšanai pārbaude, kas ir atsevišķs process un var ilgt dažus mēnešus. Kandidāti aicināti līdz **2023. gada 15. decembrim** pieteikties uz vakantajiem akciju sabiedrības “Latvijas valsts meži” valdes locekļu amatiem.